               ЕВРОПЕЙСКА КОМИСИЯ
            Брюксел,17.7.2018
            COM(2018) 541 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство с Република Гамбия и на съответен протокол

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията предлага да се започнат преговори за споразумение за партньорство в областта на устойчивото рибарство с Република Гамбия, което да отговаря на нуждите на риболовния флот на Съюза и е в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

               През 1987 г. Европейският съюз и Република Гамбия сключиха споразумение в областта на рибарството, одобрено с Регламент (ЕИО) № 1580/87 на Съвета от 2 юни 1987 г. относно сключване на Споразумение между Европейската икономическа общност и правителството на Република Гамбия за риболов в крайбрежните води на Гамбия. Това споразумение беше приложено чрез три последователни протокола, които позволяваха на кораби на Съюза достъп до риболовната зона на Гамбия до юни 1996 г., когато изтече последният протокол за изпълнение. От тази дата споразумението не се използва.

               Европейският съюз вече разполага с добре развита мрежа от двустранни СПОУР в Западна и Централна Африка, подписани по-специално с Мароко, Мавритания, Сенегал, Кабо Верде, Либерия, Кот д’Ивоар и Сао Томе и Принсипи.

               СПОУР допринасят за утвърждаването в международен аспект на целта на ОПОР, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Освен това СПОУР стимулират научното сътрудничество между ЕС и неговите партньори, насърчават прозрачността и устойчивостта за по-добро управление на рибните ресурси, както и управлението чрез подкрепа за наблюдението, контрола и надзора на дейностите на националните и чуждестранните флотове, като същевременно се осигурява финансиране за борбата с незаконния, недеклариран и нерегулиран (ННН) риболов, за да се допринесе за устойчивото развитие на местната риболовна промишленост.

               С помощта на СПОУР се укрепва позицията на Европейския съюз като член на Международната комисия за опазване на рибата тон в Атлантическия океан (ICCAT) — създаден по силата на международното право орган за опазване и управление на далекомигриращите видове в региона.

               •Съгласуваност с другите политики на ЕС

               Преговорите за СПОУР с Република Гамбия и за съответен протокол са в съответствие с външната дейност на ЕС, насочена към държавите от Африка, Карибите и Тихоокеанския басейн (АКТБ).

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за решението се съдържа в част пета — „Външна дейност на Съюза“, дял V — „Международни споразумения“, в член 218 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

               Не е приложимо — изключителна компетентност.

               •Пропорционалност

               Решението е пропорционално на заложената цел.

               •Избор на инструмент

               Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последваща оценка/проверка за пригодност на действащото законодателство

               През 2017 г. Комисията извърши предварителна оценка на евентуално СПОУР с Република Гамбия. В доклада за оценка бе направен изводът, че секторите на рибарството на ЕС проявяват силен интерес към риболов в Гамбия в рамките на регионалната си стратегия и че СПОУР с Гамбия ще съдейства за по-засилено наблюдение, контрол и надзор и ще допринесе за по-добро управление на рибарството в региона. Гамбия изрази своя интерес към започването на преговори с ЕС относно възможно СПОУР.

               •Консултации със заинтересованите страни

               Предстои да бъдат проведени консултации в рамките на Консултативния съвет по далечно плаване. Предвидени са също така аd hoc срещи с държави членки, представители на сектора и евентуално с НПО.

               •Събиране и използване на експертни становища

               Не е приложимо.

               •Оценка на въздействието

               Не е приложимо.

               •Пригодност и опростяване на законодателството

               Не е приложимо.

               •Основни права

               В указанията за водене на преговори, предложени като приложение към решението, се препоръчва да се разреши започването на преговори, като се включи клауза, която позволява суспендиране на споразумението и протокола в случай на нарушаване на правата на човека и на демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета, свързано с новото споразумение и протокол, ще изисква на Република Гамбия да се изплати финансово участие, което е съвместимо с многогодишната финансова рамка за периода 2014—2020 г., и по-конкретно средства по бюджетния ред за споразуменията за партньорство в областта на устойчивото рибарство. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  1
               .

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

               Очаква се преговорите да започнат през 3-тото или 4-тото тримесечие на 2018 г.

               •Подробно разяснение на отделните разпоредби на предложението

               Комисията препоръчва следното:

               — Съветът да упълномощи Комисията да започне и проведе преговори за сключването на споразумение за партньорство в областта на устойчивото рибарство с Република Гамбия и на съответен протокол;

               — Комисията да бъде определена за преговарящ на ЕС по този въпрос;

               — Комисията да води преговорите, като се консултира със специалния комитет, създаден в съответствие с Договора за функционирането на Европейския съюз;

               — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство с Република Гамбия и на съответен протокол

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Комисията,

               като има предвид, че следва да започнат преговори с цел сключване на споразумение за партньорство в областта на устойчивото рибарство и съответен протокол с Република Гамбия,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да преговаря от името на Европейския съюз с цел сключването на споразумение за партньорство в областта на устойчивото рибарство и на съответен протокол с Република Гамбия.

               Член 2

               Тези преговори се провеждат в консултация със специалния комитет, определен от Съвета, и в съответствие с указанията за водене на преговори, съдържащи се в приложението.

               Член 3

               Адресат на настоящото решение е Европейската комисия.

               Съставено в Брюксел на […] година.

                     За Съвета

                     Председател

                     (1)

                        Глава 40 (бюджетен ред 40 02 41 — „Резерви“) в съответствие с междуинституционалното споразумение относно многогодишната финансова рамка (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел,17.7.2018
            COM(2018) 541 final
            ПРИЛОЖЕНИЕ
            към
            Препоръка
            за Решение на Съвета за упълномощаване на Комисията да започне преговори от името на Европейския съюз за сключване на споразумение за партньорство в областта на устойчивото рибарство с Република Гамбия и на съответен протокол

               ПРИЛОЖЕНИЕ

               Указания за водене на преговори

               –Целта на преговорите е сключване на Споразумение за партньорство в областта на устойчивото рибарство и протокол между Европейския съюз и Република Гамбия в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със съобщението на Комисията от 13 юли 2011 г. относно външното измерение на общата политика в областта на рибарството.

               –Поради това в споразумението за партньорство в областта на рибарството следва да се определят общата рамка, общите принципи и целите, които ще бъдат в основата на партньорството с Гамбия. То следва да съдържа клауза, с която се отменя действащото в момента споразумение между правителството на Гамбия и Европейската икономическа общност за риболов в крайбрежните води на Гамбия
                  1
               .

               –За да се насърчи устойчивият и отговорен риболов, като в същото време се гарантират взаимните ползи за ЕС и Гамбия, произтичащи от новото споразумение и съответния протокол, по време на преговорите Комисията ще се ръководи от следните цели:

               ·да се осигурят достъп до изключителната икономическа зона (ИИЗ) на Република Гамбия и необходимите разрешения за риболов в посочената ИИЗ за корабите от флота на ЕС, като по този начин, наред с другото, се разшири мрежата от споразумения за партньорство в областта на устойчивото рибарство, които да са на разположение на европейските оператори;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на далекомигриращия характер на съответните запаси;

               ·да се осигури подходящ дял от рибните ресурси, който да е изцяло съобразен с интересите на флотовете на ЕС, когато тези ресурси представляват интерес и за флотовете на други държави;

               ·да се гарантира, че достъпът до риболовните ресурси се основава на дейността на флота на ЕС в региона с оглед на най-добрите и най-актуални налични научни становища;

               ·да бъде установен диалог за укрепване на секторната политика, за да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности и предоставянето на научни становища; да се насърчи икономическата дейност, която ще допринесе, наред с другото, за преодоляване на причините за емиграцията от Гамбия;

               ·да бъде включена клауза относно последиците в случай на нарушаване на правата на човека и демократичните принципи.

               –По-конкретно в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз,

               ·финансовата компенсация и условията за нейното изплащане, както и

               ·механизмите за осъществяване на секторна подкрепа.

                     (1)

                        Регламент (ЕИО) № 1580/87 на Съвета от 2 юни 1987 г. (ОВ L 146, 6.6.1987 г.).


               ЕВРОПЕЙСКА КОМИСИЯ
            Брюксел, 27.11.2018
            COM(2018) 765 final
            Препоръка за
            РЕШЕНИЕ НА СЪВЕТА
            за разрешаване на започването на преговори по споразумение за изменение на съществуващата тарифна квота за месо от домашни птици и заготовки от месо от домашни птици и за изменение на съществуващия тарифен режим за други разфасовки от домашни птици, посочени в приложение I-A към глава 1 от Споразумението за асоцииране между Европейския съюз и неговите държави членки, от една страна, и Украйна, от друга страна

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Споразумението за асоцииране
                  1
                (Споразумението), включващо задълбочена и всеобхватна зона за свободна търговия между Европейския съюз (ЕС) и неговите държави членки, от една страна, и Украйна, от друга страна, се прилагаше на временна основа от 1 януари 2016 г. и влезе изцяло в сила на 1 септември 2017 г. Със Споразумението, наред с другото, се определят преференциални условия за двустранната търговия със стоки.

                  От средата на 2016 г., при използване на предвидените в Споразумението преференции, започна да се извършва внос от Украйна в ЕС на нов вид разфасовка от домашни птици, който е във все по-големи количества
                     2
                  . Тази нова разфасовка се състои от традиционни гърди с прикачени към тях раменни кости на крилцата, като последните съставляват много малка част от общото тегло на разфасовката. След минимална трансформация, тази разфасовка може да се предлага на пазара в ЕС като гърди от домашни птици. Разфасовката се внася предимно по тарифна линия КН 0207 13 70 („други разфасовки, пресни“), като известни незначителни количества са въведени в ЕС и по тарифна линия КН 0207 14 70 („други разфасовки, замразени“). Съгласно Споразумението вносът по тези две тарифни линии може да се осъществява на пазара на ЕС при нулева ставка на митото и без никакви количествени ограничения.

                  Следва да се подчертае, че спрямо традиционните разфасовки от гърди от домашни птици (КН 0207 13 50 или КН 0207 14 50) е приложима тарифна квота (ТК) при нулева ставка на митото (като количеството е ограничено понастоящем до 17 600 тона и до 2021 г. ще нарасне до 20 000 тона)
                     3
                  , след надвишаването на която са приложими митата за най-облагодетелствана нация.

                  Бързото нарастване на безмитния внос на тази особена разфасовка от домашни птици, какъвто не съществуваше, нито можеше да се предвиди по време на преговорите по Споразумението, влече след себе си отслабване на предвидената в Споразумението защита по отношение на вноса на гърди от домашни птици и потенциално може да наруши деликатното равновесие на пазара на месо от домашни птици в ЕС.

                  Целта на предложението е да се разреши започването на преговори за изменение на Споразумението, за да се подобри правната рамка за вноса в ЕС на месо от домашни птици от Украйна, като същевременно се гарантира постигането на целта за защита на производителите от ЕС.

                  С предвиденото за тази цел изменение се предлага двете тарифни линии КН 0207 13 70 и КН 0207 14 70 да станат неразделна част от съществуващата тарифна квота от 17 600 тона със заложено увеличение до 20 000 тона през 2021 г. (пореден номер 09.4273), а размерът на квотата да бъде преразгледан. Съответно спрямо вноса по тарифни линии КН 0207 13 70 и КН 0207 14 70, който надвишава квотата, ще са приложими митническите ставки за най-облагодетелствана нация.

                  При определянето на новия размер на квотата или квотите е целесъобразно да се вземе предвид обемът на вноса от Украйна в ЕС на продукти от домашни птици по двете тарифни линии КН 0207 13 70 и КН 0207 14 70 в периода юли 2017 г. — юни 2018 г., като се държи сметка за възможното увеличение на търговията с тези продукти.

               •Съгласуваност със съществуващите разпоредби в конкретната област на политиката

                  Целта е да се създаде стабилна и предвидима среда за търговията с месо от домашни птици съгласно Споразумението, както и да се осигури разумно и премерено засилване на търговията с Украйна. Това е в съответствие с целта за свободна и справедлива търговия, залегнала в член 3, параграф 5 от Договора за Европейския съюз, както и с целта за хармонично развитие на световната търговия, залегнала в член 206 от Договора за функционирането на Европейския съюз (ДФЕС).

               •Съгласуваност с други политики на Съюза

                  Описаните по-горе цели са съвместими с Общата селскостопанска политика, и поспециално с целите ѝ по член 39 от ДФЕС, които включват стабилизирането на пазарите.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 207 във връзка с член 218, параграф 4 от Договора за функционирането на Европейския съюз (ДФЕС).

               •Субсидиарност (извън областите на изключителна компетентност)

                  Съгласно член 5, параграф 3 от ДЕС принципът на субсидиарност не се прилага в областите, които попадат в изключителната компетентност на ЕС. Общата търговска политика е сред областите, изброени в член 3 от ДФЕС, в които Съюзът разполага с изключителна компетентност. Тази политика включва договарянето на търговски споразумения по реда на, inter alia, член 207 от ДФЕС.

               •Пропорционалност

                  Настоящото предложение е съобразено с принципа на пропорционалност. Изменението на предвидените в Споразумението митнически ставки и тарифни отстъпки по отношение на квотата за месо от домашни птици и заготовки от месо от домашни птици действително е единственият начин за намиране на решение на описания по-горе проблем и за постигане по този начин на целта на настоящото предложение.

               •Избор на инструмент

                  Решение на Съвета на Европейския съюз.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на съществуващото законодателство

                  Не е приложимо.

               •Консултации със заинтересованите страни

                  Комисията бе информирана от различни заинтересовани страни, и по-специално от европейския сектор на месото от домашни птици, за тяхната загриженост във връзка с вноса в Съюза на тази нова разфасовка от домашни птици, състояща се главно от гърди от домашни птици от Украйна. Комисията следи отблизо вноса на месо от домашни птици от Украйна и внимателно анализира твърденията на заинтересованите страни конкретно по този въпрос.

               •Събиране и използване на експертни становища

                  Комисията влезе във връзка с различни заинтересовани страни, които споделиха становището си по изразените конкретни опасения, отнасящи се до достъпа до пазара, във връзка с безмитния внос на месо от домашни птици от Украйна.

               •Оценка на въздействието

               Предложението не е подкрепено от оценка на въздействието.

               Както е обяснено в раздел „Основания и цели на предложението“, вносът на необлаганите с мита нови разфасовки нараства с бързи темпове. Тъй като вносът на тези продукти към настоящия момент не подлежи на количествени ограничения, ако приложимият за тях търговски режим остане непроменен, те потенциално могат да доведат до отслабване на предвидената по силата на Споразумението под формата на тарифни квоти защита по отношение на вноса на гърди от домашни птици, което от своя страна може да доведе до нарушаване на деликатното равновесие на пазара на месо от домашни птици в ЕС. Поради това е наложително да се намери спешно решение в създалата се ситуация. В Комисията постъпиха многобройни писмени запитвания от членове на Европейския парламент и от европейския сектор на месото от домашни птици, в които се призовава да бъде предприето действие с оглед намирането на решение.

               Стойността на вноса в ЕС по двете тарифни линии КН 0207 13 70 и КН 0207 14 70 през последните пълни календарни години — 2016 и 2017, достигна обща стойност на вноса от 43,9 милиона евро. Това представлява 23,9 % от общия внос в ЕС на месо от домашни птици от Украйна през 2016 и 2017 г. и 1,1 % от съвкупния внос в ЕС на месо от домашни птици от всички трети държави през тези две календарни години.

                  С предложената мярка ще се консолидира осъществяваният понастоящем безмитен внос по тарифни линии КН 0207 13 70 и КН 0207 14 70 „други разфасовки, пресни или замразени“ в съществуващата тарифна квота за внос на месо от домашни птици от Украйна. Това означава, че предложената мярка би довела до стабилизиране на съществуващия внос в ЕС на месо от домашни птици от Украйна и че не се очакват допълнителни последици от тази мярка за двустранната търговия.

                  Периодът от време, през който нарасна съответният внос от Украйна, съвпадна с намалелия, главно поради съображения, свързани с безопасността на храните, внос от Бразилия, която е една от основните трети държави — доставчици на месо от домашни птици. Въпросната строго специфична конюнктура налага да се запази необходимото равновесие на пазара на ЕС.

                  Съществуващият значителен и все по-голям капацитет за производство на домашни птици в Украйна обаче вероятно ще доведе до по-нататъшно значително увеличение на вноса в ЕС, в случай че се запази предвиденият в Споразумението безмитен достъп за тарифните линии „други разфасовки, пресни или замразени“. Без обратното въвеждане на мито за тези тарифни линии птицевъдният сектор на Украйна ще продължи да се радва на неограничен достъп до пазара на ЕС на гърди от домашни птици. Това води до риск от дестабилизиране на цените и нарушаване на равновесието по отношение на производството/вноса на пазара на месо от домашни птици в ЕС.

                  •
                        Пригодност и опростяване на законодателството

               Не е приложимо.

               •Основни права

                  Предложението няма да има никакво отражение върху защитата на основните права.

               4.ОТРАЖЕНИЕ ВЪРХУ БЮДЖЕТА

                  Предложената мярка не би трябвало да окаже въздействие върху бюджета на ЕС под формата на пропуснати мита в резултат на въвеждането на увеличена тарифна квота за месо от домашни птици. Размерът на увеличението на квотата действително би трябвало да съответства до голяма степен на годишния внос на месо от домашни птици, който понастоящем се извършва безмитно в Съюза.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Комисията следи отблизо вноса на месо от домашни птици от трети държави. В резултат на това наблюдение Комисията откри навреме безмитния внос на тази нова разфасовка месо от домашни птици. Комисията ще продължи да следи отблизо вноса на месо от домашни птици.

               •Обяснителни документи (за директивите)

                  Не е приложимо.

               •Подробно разяснение на отделните разпоредби на предложението

                  Предложението се отнася до разрешението, което да бъде дадено от Съвета на Комисията да договори от името на ЕС изменение на Споразумението.

                  В съответствие с член 207 от ДФЕС се предлага Съветът на Европейския съюз да определи комитета „Търговска политика“ като комитета, с който да се провеждат задължителни консултации в хода на преговорите.

                  Европейският парламент ще бъде информиран на всички етапи от процедурата в съответствие с член 218, параграф 10 от ДФЕС.

                  Комисията препоръчва указанията за водене на преговорите да бъдат публично оповестени непосредствено след тяхното приемане.

               Препоръка за

               РЕШЕНИЕ НА СЪВЕТА

               за разрешаване на започването на преговори по споразумение за изменение на съществуващата тарифна квота за месо от домашни птици и заготовки от месо от домашни птици и за изменение на съществуващия тарифен режим за други разфасовки от домашни птици, посочени в приложение I-A към глава 1 от Споразумението за асоцииране между Европейския съюз и неговите държави членки, от една страна, и Украйна, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграф 4 от него,

               като взе предвид препоръката на Европейската комисия,

               като има предвид, че:

               (1)Споразумението за асоцииране
                  4
                между Европейския съюз и Европейската общност за атомна енергия и техните държави членки, от една страна, и Украйна, от друга страна („Споразумението“) се прилага на временна основа от 1 януари 2016 г. и влезе в сила на 1 септември 2017 г.

               (2)От средата на 2016 г. започна вносът от Украйна в ЕС на нов вид разфасовка от домашни птици по тарифни линии КН 0207 13 70 („други разфасовки, пресни“) и КН 0207 14 70 („други разфасовки, замразени“). Този внос нарасна рязко, достигайки 25 000 тона през първите шест месеца на 2018 г. Съгласно Споразумението този внос може да навлиза на пазара на ЕС при нулева ставка на митото без никакви количествени ограничения.

               (3)Новият вид разфасовка от домашни птици се състои от традиционни гърди с прикачени към тях раменни кости на крилцата и след минимална трансформация в Съюза може да бъде предлагана на пазара на Съюза като гърди от домашни птици. По тази причина съществува риск неограниченият внос на тези разфасовки да подкопае условията, при които традиционните разфасовки от гърди от домашни птици могат да бъдат внасяни в Съюза съгласно Споразумението, и по-специално количествените ограничения под формата на тарифна квота.

               (4)Поради това следва да започнат преговори с цел сключване на споразумение за изменение на Споразумението за асоцииране с Украйна по отношение на тарифния режим и тарифната квота за месо от домашни птици и заготовки от месо от домашни птици,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори от името на Съюза изменение на митническата тарифа на ЕС по отношение на двете тарифни линии КН 0207 13 70 и КН 0207 14 70 „други разфасовки, пресни или замразени“ от приложение I-A към глава 1 и тарифната квота за месо от домашни птици и заготовки от месо от домашни птици от допълнението към приложение I-A към Споразумението за асоцииране.

               Член 2

               Указанията за водене на преговорите се съдържат в приложението.

               Член 3

               Преговорите се водят при консултиране с [….].

               Член 4

               Настоящото решение и приложението към него ще бъдат публично оповестени непосредствено след тяхното приемане.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 161, 29.5.2014 г., стр. 3.

                     (2)

                        През първите шест месеца на 2018 г. обемът на вноса на въпросната разфасовка достигна, по неокончателни данни, 25 000 тона.

                     (3)

                        Вж. Регламент за изпълнение (ЕС) 2015/2078 на Комисията от 18 ноември 2015 г. (OB L 302, 19.11.2015 г., стр. 63).

                     (4)

                        ОВ L 161, 29.5.2014 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел, 27.11.2018
            COM(2018) 765 final
            ПРИЛОЖЕНИЕ
            към
            Препоръка за Решение на Съвета
            за разрешаване на започването на преговори по споразумение за изменение на съществуващата тарифна квота за месо от домашни птици и заготовки от месо от домашни птици и за изменение на съществуващия тарифен режим за други разфасовки от домашни птици, посочени в приложение I-A към глава 1 от Споразумението за асоцииране между Европейския съюз и неговите държави членки, от една страна, и Украйна, от друга страна

               ПРИЛОЖЕНИЕ

               (1)Комисията следва да започне преговори с Украйна за изменение на Споразумението за асоцииране с цел да се гарантира, че вносът на месо от домашни птици от Украйна в Съюза се извършва при условия, които гарантират адекватна защита на производителите от ЕС.

               (2)За да се постигне това, в хода на преговорите Комисията следва да се стреми да бъдат договорени следните изменения в Споразумението за асоцииране:

               –включването на двете тарифни линии КН 0207 13 70 и КН 0207 14 70 „други разфасовки, пресни или замразени“ в досегашната тарифна квота (пореден номер 09.4273) за месо от домашни птици, открита от Съюза в полза на Украйна;

               –произтичащо от това увеличение на обема на тарифната квота (пореден номер 09.4273) за месо от домашни птици, открита от Съюза в полза на Украйна, и

               –възстановяване на митото за „най-облагодетелствана нация“ (НОН) от 100,8 EUR/100 kg/net за тарифни линии 0207 1370 и 0207 14 70 по отношение на вноса от Украйна, надвишаващ тарифната квота за месо от домашни птици (пореден номер 09.4273).

               (3)Комисията следва да докладва на Съвета за резултата от преговорите, а когато е целесъобразно — и за всеки евентуално възникнал проблем в хода на преговорите.


               ЕВРОПЕЙСКА КОМИСИЯ
            Брюксел, 13.9.2013
            COM(2013) 628 final
            Препоръка за
            РЕШЕНИЕ НА СЪВЕТА
            за разрешаване на започването на преговори за сключване на всеобхватно споразумение за научно-техническо сътрудничество между Европейския съюз и Европейската общност за атомна енергия и Конфедерация Швейцария за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и за уреждане на участието на Швейцария в проекта ITER през периода 2014—2020 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               С писмо от 7 март 2011 г. Конфедерация Швейцария (наричана по-нататък „Швейцария“) изрази своя интерес да стане асоциирана държава.

               Както личи, Швейцария изпълнява критериите за асоцииране, посочени съответно в член 7 от предложението за Регламент на Европейския парламент и на Съвета за установяване на „Хоризонт 2020“ — рамкова програма за научни изследвания и иновации (2014—2020 г.)
                  1
               , и в член 5 от предложението за Регламент на Съвета относно програмата за научни изследвания и обучение на Европейската общност за атомна енергия (2014—2018 г.) в допълнение към Рамковата програма за научни изследвания и иновации „Хоризонт 2020“
                  2
               .

               От 2004 г. Швейцария е асоциирана държава по рамковите програми на ЕС за научно- техническо развитие. Асоциирането на Швейцария към рамковите програми на ЕС е от полза за ЕС, тъй като задълбочи сътрудничеството между научноизследователските среди в ЕС и Швейцария, особено в областта на информационните и комуникационните технологии, здравеопазването и нанонауките. Швейцария е и активен партньор с финансов принос към инициативите по член 185. Благодарение на своите много добри лаборатории и институти за ядрено делене и термоядрен синтез Швейцария се счита за отличен партньор с добри позиции в научноизследователската дейност на Евратом.

               Неотдавна Швейцария бе асоциирана към Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) въз основа на Споразумението за научно и технологично сътрудничество между Европейската общност и Европейската общност за атомна енергия, от една страна, и Конфедерация Швейцария, от друга страна
                  3
               .

               Швейцария е единствената трета държава, асоциирана към цялата програма за научни изследвания на Евратом. Тя е асоциирана към тематичната област за термоядрен синтез по рамковите програми на Евратом още от 1979 г. въз основа на Споразумението за сътрудничество между Европейската общност за атомна енергия и Конфедерация Швейцария в областта на управляемия термоядрен синтез и физиката на плазмата от 1978 г
                  4
               . В съответствие с член 19, параграф 2 от посоченото споразумение то се продължава с мълчаливо съгласие в съответствие с всяко последващо решение относно програмата, взето от Евратом.

               Асоциирането на Швейцария към частта относно ядреното делене на рамковата програма на Евратом и ядрените дейности на Съвместния изследователски център се урежда въз основа на Споразумението за научно и техническо сътрудничество между Европейската общност за атомна енергия, от една страна, и Конфедерация Швейцария, от друга страна, за асоциирането на Конфедерация Швейцария към Рамковата програма на Европейската общност за атомна енергия за ядрени изследвания и обучение (2012—2013 г.), което влезе в сила на 12 декември 2012 г. и ще продължи да се прилага до 31 декември 2013 г.

               Новото споразумение между Европейския съюз и Европейската общност за атомна енергия, от една страна, и Швейцария, от друга страна, следва да обедини в обща рамка и цялостно да уреди в един правен акт реда и условията за асоциирането на Швейцария към „Хоризонт 2020“ и към програмата за научни изследвания и обучение на Евратом в допълнение към „Хоризонт 2020“, както и участието на Швейцария в проекта ITER през периода 2014—2020 г. То следва да продължи и да замени Споразумението за сътрудничество в областта на термоядрения синтез от 1978 г. Има редица причини за тази стъпка.

               Настоящата система на множество споразумения за асоцииране на Швейцария към рамковите програми на ЕС и Евратом не е прозрачна. Асоциирането на Швейцария към Рамковата програма на Евратом се урежда от две отделни споразумения, което би могло да доведе до положение, при което Швейцария би била асоциирана само към част от Рамковата програма на Евратом.

               Понятията в Споразумението за сътрудничество в областта на термоядрения синтез от 1978 г. са остарели и вече не съответстват на инструмените за финансиране, предложени от Комисията в предложението за Регламент на Съвета относно програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“
                  5
               .Съгласно Споразумението за сътрудничество в областта на термоядрения синтез Швейцария се ползва от по-преференциална формула за изчисляване на финансовия ѝ принос към дейностите по термоядрен синтез от програмата на Евратом в сравнение с формулата, прилаганата към останалата част от програмата на Евратом или към Рамковата програма на ЕС. Подобна преференциална формула се предоставя на държавите от ЕИП/ЕАСТ във връзка с тяхното асоцииране към Рамковата програма на ЕС съгласно Споразумението за Европейското икономическо пространство. Швейцария е избрала да не членува в Европейското икономическо пространство. Формулата за изчисляване на приноса на Швейцария по силата на Споразумението за сътрудничество в областта на термоядрения синтез не е преразглеждана нито веднъж, тъй като посоченото споразумение се продължава с мълчаливо съгласие и за последващи рамкови програми на Евратом. Редът и условията на асоциирането на Швейцария към Споразумението за сътрудничество в областта на термоядрения синтез следва да бъдат предоговорени.

               Следователно, с оглед постигането на яснота и опростяване, е желателно асоциирането на Швейцария към рамковите програми на ЕС и Евратом и към проекта ITER да бъде уредено в едно всеобхватно споразумение.

               Освен установяването на единна формула/механизъм за изчисляване на финансовия принос на Швейцария към програмите и ITER, преговорите за ново споразумение дават възможност да се въведе нов механизъм, позволяващ преглед на прилагането на споразумението след три години, който да включва и преоценка на финансовия принос към програмите. Целта е подобна клауза за преглед да бъде въведена в бъдеще за всички трети държави, асоциирани към рамковите програми.

               Новото споразумение няма да бъде сключено преди приемането на „Хоризонт 2020“, програмата за научни изследвания и обучение на Евратом в допълнение към „Хоризонт 2020“ и решението за финансиране на проекта ITER (2014—2020 г.). В новото споразумение следва да се предвиди то да се прилага временно, считано от 1 януари 2014 г.

               При все това подписването на бъдещото споразумение в резултат на тези преговори ще зависи от удовлетворителния завършек на продължаващите обсъждания по различни нерешени въпроси в цялостните отношения между ЕС и Швейцария, и по-специално от подписването от страна на Швейцария на Споразумението за сътрудничество относно ГНСС (глобалната навигационна спътникова система). Освен това в новото споразумение следва да се предвиди разпоредба за автоматичното му прекратяване, в случай че Споразумението между ЕС и Швейцария относно свободното движение на хора бъде прекратено и ако в срок от шест месеца след приключване на вътрешните ѝ процедури Швейцария не представи уведомлението, необходимо за влизането в сила на протокола за разширяване на Споразумението относно свободното движение на хора с Швейцария с цел включване на Хърватия.

               Въпреки че в отношенията между ЕС и Швейцария има и други належащи въпроси, автоматичното прекратяване е обвързано със Споразумението относно свободното движение на хора и протокола за разширяването на неговия обхват за Хърватия, тъй като това споразумение оказва най-пряко и силно въздействие върху живота на гражданите на държавите — членки на ЕС.

               2.ПРАВНИ ЕЛЕМЕНТИ НА ПРЕДЛОЖЕНИЕТО

               Препоръката за решение на Съвета се основава на член 218, параграфи 3 и 4 от Договора за функционирането на Европейски съюз и член 101 от Договора за Евратом.

               С оглед на гореизложеното Комисията препоръчва на Съвета да упълномощи Комисията да води преговори, в съответствие с член 218, параграфи 3 и 4 от Договора за функционирането на Европейския съюз и в съответствие с член 101, втора алинея от Договора за Евратом, с Конфедерация Швейцария за сключване на всеобхватно споразумение за научно-техническо сътрудничество между Европейския съюз и Европейската общност за атомна енергия, от една страна, и Конфедерация Швейцария, от друга страна, за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и да уреди в правна форма участието на Швейцария в проекта ITER през периода 2014—2020 г.

               Препоръка за

               РЕШЕНИЕ НА СЪВЕТА

               за разрешаване на започването на преговори за сключване на всеобхватно споразумение за научно-техническо сътрудничество между Европейския съюз и Европейската общност за атомна енергия и Конфедерация Швейцария за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и за уреждане на участието на Швейцария в проекта ITER през периода 2014—2020 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид Договора за създаване на Европейската общност за атомна енергия, и по-специално член 101, втора алинея от него,

               като взе предвид препоръката на Комисията,

               като има предвид, че следва да бъдат открити преговори с цел сключване на всеобхватно споразумение за научно-техническо сътрудничество между Европейския съюз и Европейската общност за атомна енергия и Конфедерация Швейцария за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и за уреждане на участието на Швейцария в проекта ITER през периода 2014—2020 г.,

               ПРИЕ НАСТОЯЩОТО РЕШЕНИЕ:

               Член 1

               С настоящото Комисията се упълномощава да води преговори от името на Съюза и Европейската общност за атомна енергия за сключване на всеобхватно споразумение за научно-техническо сътрудничество между Европейския съюз и Европейската общност за атомна енергия и Конфедерация Швейцария за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и за уреждане на участието на Швейцария в проекта ITER през периода 2014—2020 г.

               Член 2

               Указанията за водене на преговори са изложени в приложението.

               Член 3

               Преговорите се водят в консултация с [наименованието на специалния комитет ще бъде вмъкнато от Съвета].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

               ПРИЛОЖЕНИЕ

               УКАЗАНИЯ ЗА ВОДЕНЕ НА ПРЕГОВОРИ ЗА СКЛЮЧВАНЕ НА СПОРАЗУМЕНИЕ МЕЖДУ Европейския съюз и Европейската общност за атомна енергия и Конфедерация Швейцария за асоцииране на Конфедерация Швейцария към „Хоризонт 2020“ — рамковата програма за научни изследвания и иновации (2014—2020 г.), и към Програмата за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“, както и за уреждане на участието на Швейцария в проекта ITER през периода 2014—2020 г.

               1.В споразумението следва да се предвиди Конфедерация Швейцария да бъде асоциирана към цялата Рамкова програма за научни изследвания и иновации „Хоризонт 2020“ (2014—2020 г.) и към цялата Програма за научни изследвания и обучение на Европейската общност за атомна енергия (2014—2018 г.) в допълнение към „Хоризонт 2020“ в съответствие с Регламента на Европейския парламент и на Съвета за определяне на правилата за участие и разпространение на резултатите в „Хоризонт 2020“ и Рамковата програма на Евратом (2014—2018 г.). В споразумението следва да се уреди и участието на Конфедерация Швейцария в проекта ITER през периода 2014—2020 г. Новото всеобхватно споразумение следва да продължи и замени Споразумението за сътрудничество в областта на термоядрения синтез от 1978 г.

               2.С цел да се позволи на Конфедерация Швейцария да започне възможно най-скоро своето участие като асоциирана държава в програмите на ЕС и в цялата Рамкова програма на Евратом, както и в проекта ITER, следва да се предвиди временно прилагане на споразумението, считано 1 януари 2014 г.

               3.Комисията следва да се стреми да включи в новото споразумение еднакви правила, приложими към изчисляването на финансовия принос на Швейцария към програмите на ЕС и Евратом и към проекта ITER. Новото споразумение следва да съдържа клауза, позволяваща преглед на неговото прилагане, който да включва преоценка на финансовия принос на Швейцария към програмите.

               4.В споразумението следва да се предвиди достатъчна степен на защита на финансовите интереси на ЕС и Евратом, включваща съобщаването на финансова информация, извършването на одити и административни разследвания на място за борба с измамите, административна помощ и възстановяване на средства. Споразумението следва да предвиди — в степен, в която това е необходимо — премахването на пречките във връзка с данъчното облагане и социалната сигурност, произтичащи от трансграничното участие на научни работници в научноизследователски проекти по споразумението, по-конкретно за служителите на Съвместния изследователски център, за които се прилага Правилникът за длъжностните лица на Европейския съюз.

               5.В споразумението следва да се предвиди автоматичното му прекратяване в случай на прекратяване на Споразумението между ЕС и Швейцария относно свободното движение на хора.

               6.Споразумението следва да спре да се прилага, ако в срок от шест месеца след приключване на вътрешните ѝ процедури Швейцария не представи уведомлението, необходимо за влизането в сила на протокола за разширяване на Споразумението относно свободното движение на хора с Швейцария с цел включване на Хърватия.

                     (1)

                        COM(2011)809/3

                     (2)

                        COM(2011)812/3

                     (3)

                        OВ L 189 20.7.2007 г., стр.26.

                     (4)

                        OВ L 242 4.9.1978 г., стр.2.

                     (5)

                        COM(2011)812/3


               ЕВРОПЕЙСКА КОМИСИЯ
            Брюксел, 9.11.2017
            COM(2017) 656 final
            Препоръка за
            РЕШЕНИЕ НА СЪВЕТА
            за упълномощаване на започването на преговори за изменение на Международното споразумение за захарта от 1992 г.

               ОБЯСНИТЕЛЕН МЕМОРАНДУМ

               Настоящото предложение се отнася до решението за установяване на позицията, която трябва да се заеме от името на Съюза в рамките на Международния съвет за захарта и Административния комитет на Международната организация за захарта (наричана по-долу „МОЗ“), както и в рамките на евентуални други ad hoc органи, които МОЗ може да създаде за обсъждане на евентуални изменения на Международното споразумение за захарта от 1992 г. във връзка с предвиденото обсъждане на преразглеждането на Международното споразумение за захарта от 1992 г. (наричано по-долу „МСЗ“).

               1.КОНТЕКСТ НА ПРЕДЛОЖЕНИЕТО

               •Реформиране на Международното споразумение за захарта от 1992 г.

                  Европейският съюз е страна по МСЗ
                     1
                  .

                  Целта на МСЗ е да гарантира засилване на международното сътрудничество по въпросите, които имат пряко или непряко отношение към захарта в света, да създаде рамка за междуправителствени консултации за захарта и начините да се подобри световната икономика в сектора на захарта, да се улесни търговията със захар чрез събиране и предоставяне на информация относно световния пазар на захар и други подсладители и да насърчи повишеното търсене на захар, по-специално за нетрадиционни начини на употреба. МСЗ влезе в сила на 1 януари 1993 г. за срок от три години до 31 декември 1995 г. Оттогава срокът му редовно е удължаван за допълнителни периоди от по две години. През ноември 2017 г. срокът на МСЗ ще бъде удължен с решение на Международния съвет по захарта и ще остане в сила до 31 декември 2019 г
                     2
                  .

                  Съгласно член 8 от МСЗ Международният съвет по захарта е органът, отговарящ за изпълнението на всички функции, необходими за прилагането на разпоредбите на МСЗ. В член 13 от МСЗ се предвижда, че всички решения на Международния съвет по захарта се вземат по принцип с консенсус, освен ако в МСЗ не е предвидено друго. Също така, ако не бъде постигнат консенсус, решенията се приемат с обикновено мнозинство, освен ако в МСЗ не е предвидено специално гласуване.

                  Съгласно член 25 от МСЗ членовете на МОЗ държат общо 2000 гласа. Всеки един от членовете има определен брой гласове, който всяка година се преизчислява съобразно предварително определени критерии в МСЗ.

                  Споразумението и особено разпределението на гласове между членовете, което също така определя вноската на всеки член, вече не отразява реалността на световния пазар на захар. Понастоящем ЕС има определено най-голяма вноска в бюджета на МОЗ. От 2015 г. насам МОЗ обсъжда на равнище работна група възможностите за преразглеждане на механизма за разпределяне на гласовете. Необходимо е ЕС да заеме позиция за преразглеждането на МСЗ, в случай че МОЗ участва активно в такива обсъждания и преговори.

                  Въвеждането на реформи в МОЗ с цел допълнително съобразяване с практиките, които Съюзът насърчава в други международни органи по суровините, както и с развитието на световния пазар на захар от 1992 г. насам, очевидно е в интерес на Съюза. Най-малкото реформите следва да доведат до прозрачност по отношение на отговорностите на членовете при гласуване, както и по отношение на финансовите им вноски. Разпределението на гласовете в МОЗ следва да бъде измеримо според показатели като търговия, потребление, производство и платежоспособност. Последният показател се използва от ООН, за да се даде възможност за признаване на свързания с развитието аспект на захарта. Отчитането на този показател води до разпределяне на по-голяма част от финансовата отговорност към тези членове, които имат по-голяма способност да правят вноски в бюджета на МОЗ.

                  Комисията може да насърчава гореспоменатите практики при другите членове на МОЗ; тъй като МОЗ е организация, основана на консенсус, ЕС не може да я реформира самостоятелно. Поради това общата членска маса в МОЗ трябва да даде ясен сигнал, че реформата е възможна и желана. По време на заседанията на МОЗ и на двустранните срещи с други членове на МОЗ Комисията следва да бъде в състояние да поеме инициатива за започване на преговори за изменение на МСЗ и да участва заедно с други членове, ако те поемат инициатива за отправяне на предложения за реформа.

               •Съгласуваност със съществуващите практики в Международните органи по суровините

                  В международни съвети по суровините като например Международния съвет по зърното (IGC) и Международния съвет за маслиновите продукти (IOC) Съюзът е договорил разпределение на правата на глас и ясни механизми за годишна актуализация, които отразяват относителното значение на Съюза на пазарите за зърно и за маслини и маслиново масло. В IGC показателите са търговия, потребление и производство. Това се различава от практиката на МОЗ, при която споразумението от 1992 г. не позволява изменения, които да отразяват променящите се позиции на членовете в международната икономика на захарта. Всички усилия за изменение на МСЗ следва да се стремят да съобразят практиките на МОЗ със съществуващите в другите международни органи по суровините. Освен това разпределението на правата на глас не може да се изчислява предварително от членовете, а произтича от липса на прозрачно изчисление. Въпреки че това е била възприетата практика в продължение на 25 години, тя повече не може да продължава, предвид промените в световната икономика на захарта.

                  Това се случва в момент, когато Съюзът е в процес на реформа на политиката си в областта на захарта, а премахването на квотите за производство на захар ще даде на производителите от Съюза по-голям достъп до световните пазари на захар и ще премахне пречките пред производството на захар в Съюза.

               •Съгласуваност с други политики на Съюза

                  Захарта е чувствителен продукт съгласно общата търговска политика на Съюза и общата селскостопанска политика. В международните търговски преговори на Съюза захарта играе ключова роля, като производството и търговията са предмет на внимателно наблюдение от Комисията. Захарта също така е важна суровина за много развиващи се страни и свързания с развитието аспект на захарта е от съществено значение в общата търговска политика. МОЗ предоставя неутрална платформа за обсъждане на свързани със захарта въпроси сред голям брой членове. Същевременно наблюдението на развитието на световния пазар на захар е в интерес на възможностите за управление на пазара съгласно общата селскостопанска политика.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               2.1.Правно основание

                  В член 218, параграф 3 от Договора за функционирането на Европейския съюз (ДФЕС) се предвижда разрешаване на започването на преговорите и назначаване, в зависимост от областта на предвиденото споразумение, на преговарящ или ръководител на преговарящия екип на
                     Съюза. В член 218, параграф 4 от ДФЕС се предвижда Съветът да дава указания до преговарящия и да определи специален комитет, като преговорите
                     трябва да се водят в консултация с този комитет.

               2.2.Приложение в конкретния случай

                  Международният съвет по захарта е орган, създаден със споразумение, а именно МСЗ. Съгласно член 44 от МСЗ Международният съвет по захарта има право, посредством специално гласуване, да препоръчва на членовете на МОЗ изменение на споразумението. В случай че няма квалифицирано мнозинство за извършване на специално гласуване, не може да се отправи предложение за изменение на МСЗ. МСЗ не предвижда други начини за иницииране на изменение. Следователно единствената алтернатива за членовете на МОЗ, които не са съгласни със запазването на съществуващото положение, е да не се съгласят с удължаването на МСЗ за още един двегодишен период, което се доближава до напускане на МОЗ.

                  Предвиденият акт, по отношение на който се заема позиция от името на Съюза, може да доведе до изменение на институционалната рамка на споразумението.

                  Поради това процесуалноправното основание за предложеното решение е член 218, параграфи 3 и 4 от ДФЕС.

               2.4.Заключение

                  Поради това правното основание за предложеното решение следва да е член 218, параграфи 3 и 4 от ДФЕС.

               •Субсидиарност (извън областите на изключителна компетентност)

                  Съюзът е страна по МСЗ и се представлява от Комисията в Съвета на МОЗ. Държавите членки не са отделна страна по МСЗ. Преговорите на ЕС относно всяко възможно изменение на МСЗ е от изключителната компетентност на Съюза.

               •Пропорционалност

                  Изменението на МСЗ с цел да се постигне структура на гласуване, която представлява относителното значение на членовете на МОЗ в световната икономика на захарта, е в интерес на Съюза и е за предпочитане пред това да се прекрати членството на Съюза в МОЗ. Понастоящем участието на ЕС в МОЗ е от полза както за Съюза, така и за останалите държави — членки на МОЗ. Тъй като обаче промените в относителното значение на ЕС не са получили отражение в по-малък брой гласове и следователно намалени финансови вноски, това участие има прекалено висока цена. Другите членове на МОЗ, които са увеличили присъствието си на световните пазари на захар, не са увеличили съответно вноската си.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Съюзът е член на МОЗ и неговото членство като цяло е подкрепяно от 1992 г. насам от захарния сектор в ЕС, както и от повечето държави членки. Не беше счетено за необходимо да се извършат консултации със заинтересованите страни в един процес, който има за цел единствено да продължи членството на Съюза в МОЗ, макар и по набор от правила, които съответстват на правилата на други международни органи за суровини, в които ЕС членува. В крайна сметка намалената относителна тежест на ЕС на световния пазар на захар би следвало да доведе и до умерено намаление на вноските в МОЗ. При съществуващите правила ЕС ще трябва да плаща повече от полагащия му се дял, докато други членове на МОЗ изобщо не плащат или не плащат навреме.

               •Оценка на въздействието

                  Цялостна оценка на въздействието не е необходима, тъй като няма вероятност мярката да окаже значително икономическо, екологично или социално въздействие. Успешното изменение на МСЗ би довело, mutatis mutandis, до по-ниска финансова вноска от ЕС в МОЗ. Същевременно по-прозрачно и равноправно разпределение на гласовете може дори да подпомогне привличането на нови членове в МОЗ, което би довело до допълнително намаляване на разходите.

                  Въпреки че справедливото и равноправно участие на ЕС в бюджета на МОЗ определено е в основата на необходимостта от изменение на споразумението, за реформата има и причини, различни от бюджетните. Необходимостта членовете на МОЗ да понесат своята тежест по отношение на вноските си в административния бюджет на МОЗ е основна отправна точка за модернизирането на МСЗ и следва да доведе до по-активно участие в МОЗ на нейните членове.

               4.ОТРАЖЕНИЕ ВЪРХУ БЮДЖЕТА

                  Започването на преговори няма въздействие върху бюджета.

               Препоръка за

               РЕШЕНИЕ НА СЪВЕТА

               за упълномощаване на започването на преговори за изменение на Международното споразумение за захарта от 1992 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Съюзът е страна по Международното споразумение за захарта от 1992 г.
                  3
                (наричано по-долу „МСЗ“) и член на Международната организация по захарта (наричана по-долу „МОЗ“).

               (2)От 1995 г. насам Съюзът е одобрявал удължаването на МСЗ за срокове от две години. Комисията предложи на Съвета да упълномощи Комисията да заеме позиция в полза на удължаването на МСЗ за допълнителен срок с продължителност до две години, приключващ на 31 декември 2019 г.

               (3)Съгласно член 8 от МСЗ Международният съвет по захарта е органът, отговарящ за изпълнението на всички функции, необходими за прилагането на разпоредбите на МСЗ. В член 13 от МСЗ се предвижда, че всички решения на Международния съвет по захарта се вземат по принцип с консенсус, освен ако в МСЗ не е предвидено друго. Също така, ако не бъде постигнат консенсус, решенията се приемат с обикновено мнозинство, освен ако в МСЗ не е предвидено специално гласуване.

               (4)Съгласно член 25 от МСЗ членовете на МОЗ държат общо 2000 гласа. Всеки един от членовете има определен брой гласове, който всяка година се преизчислява съобразно предварително определени критерии в МСЗ.

               (5)В интерес на Съюза е да участва в международно споразумение за захарта, като се има предвид значението на този сектор за редица държави членки и за икономиката на европейския сектор на захарта.

               (6)Институционалната рамка на МСЗ обаче и по-конкретно разпределението на гласовете между членовете, което също така определя финансовата вноска на членовете в МОЗ, вече не отразяват реалността на световния пазар на захар.

               (7)Съгласно правилата на МСЗ относно финансовите вноски в МОЗ делът на Съюза е останал същият от 1992 г. насам, въпреки че оттогава световният пазар на захар се е променил значително, и особено относителната позиция на Съюза в него. В резултат на това Съюзът е поел непропорционално висок дял от бюджетните разходи и от отговорността, която е свързана с разходите в МОЗ през последните години.

               (8)Правилата на МСЗ относно финансовите вноски могат да бъдат изменени в съответствие с процедурата, предвидена в член 44 от МСЗ. Въз основа на посочения член Международният съвет по захарта има право, посредством специално гласуване, да препоръча на членовете на МОЗ изменение на МСЗ. Тъй като Съюзът е член на Международния съвет по захарта, в съответствие с член 7 от МСЗ той следва да може да инициира и участва в преговори с оглед изменение на институционалната рамка на МСЗ.

               (9)Поради това е целесъобразно Комисията да бъде упълномощена да започне преговори за изменение на МСЗ в рамките на Международния съвет по захарта, да бъдат установени указания за водене на преговори и да бъде назначен специален комитет, с който Комисията да се консултира по време на водене на преговорите.

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да води преговори от името на Съюза за изменения на Международното споразумение за захарта от 1992 г.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Настоящото решение е валидно до 31 декември 2019 г.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)
                  Решение 92/580/ЕИО на Съвета от 13.11.1992 г.;ОВ L 379, 23.12.1992 г., стр. 15.

                     (2)
                  Решение xxxx на Съвета(тук ще има препратка към предложението на Комисията за решение на Съвета)

                     (3)
                  Решение 92/580/ЕИО на Съвета от 13 ноември 1992 г. относно подписването и сключването на Международното споразумение за захарта от 1992 г. (ОВ L 379, 23.12.1992 г., стp. 15).

    ---documentbreak---

               ЕВРОПЕЙСКА КОМИСИЯ
            Брюксел, 9.11.2017
            COM(2017) 656 final
            ПРИЛОЖЕНИЯ
            към
            Решение на Съвета
            за упълномощаване на започването на преговори за изменение на Международното споразумение за захарта от 1992 г.

               ПРИЛОЖЕНИЕ

               Указания за водене на преговорите за изменение на Международното споразумение за захарта от 1992 г.

               Комисията се упълномощава да започне преговори с другите страни по Международното споразумение за захарта от 1992 г. (по-долу наричано МСЗ) в рамките на Международния съвет по захарта, с оглед модернизирането на МСЗ предвид развитието на пазара на захар, и премахването на текущите несъответствия между влиянието и финансовите вноски на членовете на Международната организация за захарта, както и тяхното относително място на световния пазар на захар.


               ЕВРОПЕЙСКА КОМИСИЯ
            Брюксел, 22.11.2017
            COM(2017) 803 final
            Препоръка за
            РЕШЕНИЕ НА СЪВЕТА
            с което се констатира, че Румъния не е предприела ефективни действия в отговор на препоръката на Съвета от 16 юни 2017 г.

               Препоръка за

               РЕШЕНИЕ НА СЪВЕТА

               с което се констатира, че Румъния не е предприела ефективни действия в отговор на препоръката на Съвета от 16 юни 2017 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Регламент (ЕО) № 1466/97 на Съвета
                  1
               , и по-специално член 10, параграф 2, алинея 4 от него,

               като взе предвид препоръката на Европейската комисия,

               като има предвид, че:

               (1)На 16 юни 2017 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че съществува значително отклонение от плана за корекции за постигане на средносрочната бюджетна цел в Румъния.

               (2)С оглед на установено значително отклонение на 16 юни 2017 г. Съветът отправи препоръка за това Румъния да предприеме необходимите мерки, за да гарантира, че номиналният темп на растеж на нетните първични държавни разходи
                  2
                не надвишава 3,3 % през 2017 г., което съответства на годишна корекция на структурното салдо в размер на 0,5 % от БВП. Той препоръча на Румъния да използва всички извънредни приходи за намаляване на дефицита, докато мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2017 г., в който Румъния да докладва относно действията, предприети в отговор на препоръката.

               (3)На 26 и 27 септември 2017 г. Комисията проведе мисия за засилено наблюдение в Румъния с цел да извърши мониторинг на място съгласно член 11, параграф 2 от Регламент (ЕО) № 1466/97 на Съвета. След като изпрати предварителните си заключения на румънските органи за коментар, Комисията докладва констатациите си на Съвета на 24 октомври 2017 г. Впоследствие тези заключения бяха оповестени публично. В доклада на Комисията се установява, че румънските органи не възнамеряват да предприемат действия по препоръката на Съвета от 16 юни 2017 г. Органите потвърдиха, че тяхната цел за 2017 г. остава заложената цел за номинален дефицит от 3 % от БВП. Като се има предвид положителната и нарастваща разлика между фактическия и потенциалния БВП, това би довело до влошаване на структурния дефицит през 2017 г., в разрез с препоръката на Съвета. Това показва ясно експанзионистична фискална политика.

               (4)На 13 октомври 2017 г. румънските органи предоставиха доклад за предприетите действия в отговор на препоръката на Съвета от 16 юни 2017 г. В доклада органите потвърдиха, че тяхната цел за 2017 г. остава цел за номиналния дефицит от 3 % от БВП. Единствената мярка, изброена в доклада, със значително отражение върху бюджета през 2017 г. е увеличение на акцизите за енергийни продукти до равнището от 2016 г. (т.е. възстановяване на акцизите, приети преди това съкращение, което влезе в сила през януари 2017 г.). Следователно, фискалното въздействие от докладваните мерки далеч не съответства на изискването в препоръката на Съвета.

               (5)Въз основа на прогнозата на Комисията от есента на 2017 г. се очаква структурното салдо да се влоши с 1,1 % от БВП, достигайки дефицит от 3,3 % през 2017 г. Това е в противоречие с препоръчаното подобрение на структурното салдо от 0,5 % от БВП за 2016 г. Съответният растеж на нетните първични държавни разходи възлиза на 4,9 %, което е значително над целевия показател за разходите от 3,3 %. Това влошаване в сравнение с 2016 г. се дължи на намалението на непреките данъци, по-специално на ДДС и акцизите, което влезе в сила в началото на годината, и на увеличението на заплатите в публичния сектор и социалните обезщетения, предприето през годината. След препоръката на Съвета от 16 юни 2017 г., увеличението на акцизите за енергийни продукти до равнището им от 2016 г. и намалението в публичните инвестиции в бюджетната корекция през септември оказаха положително въздействие върху публичния дефицит, въпреки че въздействието им до голяма степен беше компенсирано от увеличение на заплатите в публичния сектор, което също беше включено в бюджетната корекция.

               (6)Това води до заключението, че действията, предприети от Румъния в отговор на препоръката на Съвета от 16 юни 2017 г., са недостатъчни. Фискалната корекция е по-малка от годишната структурна корекция от 0,5 % от БВП за 2017 г., която съответства на номинален темп на растеж на нетните първични държавни разходи, който не надвишава 3,3 % през 2017 г.

               ПРИЕ НАСТОЯЩОТО РЕШЕНИЕ:

               Член 1

               Румъния не е предприела ефективни действия в отговор на препоръката на Съвета на 16 юни 2017 г.

               Член 2

               Адресат на настоящото решение е Румъния.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        Нетните държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.


               ЕВРОПЕЙСКА КОМИСИЯ
            Брюксел, 18.1.2019
            COM(2019) 15 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение със Съединените американски щати относно оценяването на съответствието

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на препоръката

               На 25 юли 2018 г. председателят на Европейската комисия и президентът на Съединените американски щати се договориха да започнат нов етап на търговските отношения между Съединените щати и Европейския съюз с цел да се улесни търговията и да се избегне ескалацията на напрежението в търговията. В съвместното изявление се предвижда да бъде създадена изпълнителна работна група, която да обсъди, наред с другото, мерки за намаляване на административните пречки и разходи, като същевременно се запази високото ниво на защита на всяка от страните.

               Настоящата препоръка за започване на преговори със Съединените щати представлява част от по-обширен набор от действия, с които се цели да се подобри сътрудничеството между Европейския съюз и Съединените щати по регулаторни въпроси и по отношение на използването на стандарти в подкрепа на нормотворчеството. В препоръката се предвижда проект на указания за водене на преговорите, за да се улесни търговията и съответно да се увеличат търговските потоци на промишлени стоки между Европейския съюз и Съединените щати посредством намаляване на разходите за оценяване на съответствието, като това се извърши по реципрочен и балансиран начин.

               ЕС и САЩ са най-големите и интегрирани икономики в света с дълга обща търговска история и сходен темп на икономическо развитие. САЩ е основният пазар за износа на промишлени стоки от ЕС и вторият по големина износител на промишлени стоки за ЕС (след Китай). Търговията със стоки между ЕС и САЩ през 2017 г. възлиза на 633 млрд. евро и се състои най-вече от промишлени продукти (598 млрд. евро, като най-големият дял от 166 млрд. евро е този на търговията с машини и оборудване). Около 4,7 млн. работни места в ЕС са свързани с производство за износ за САЩ. Промишлените стоки са с най-голям дял от търговията ни със стоки със САЩ (94 % от износа на ЕС и 95 % от вноса). Търговията със стоки между ЕС и САЩ постоянно нараства през последните 10 години. Предвид тези значими търговски потоци стопанските субекти и от двете страни на Атлантическия океан могат да извлекат големи ползи от премахването на дублиращите се изисквания за изпитвания, проверки и сертифициране, което ще доведе до намаляване на разходите на дружествата за достъп до съответните ни пазари.

               Европейският съюз и Съединените щати имат своите съответни практики на оценяване на съответствието, с които да гарантират, че производителите могат да пуснат даден продукт на пазара само когато той отговаря на всички приложими изисквания, като така се гарантира, че до съответните пазари на страните не достигат продукти, които не са безопасни или по друг начин не отговарят на изискванията. Тези практики могат да включват изпитвания, проверки и сертифициране. Различията в подходите за оценяване на съответствието могат да породят допълнителни разходи и продължителни и сложни административни процедури, без непременно да подобрят безопасността на продуктите. В случая на задължителното оценяване на съответствието от трета страна (приблизително 70 % от случаите в САЩ), ако на износителите се даде възможност да поискат сертифициране в държавата на износа на продуктите, за да докажат съответствието с приложимите правила в държавата на вноса, това може да улесни търговията. Тази възможност съществува само за някои сектори по силата на действащото споразумение за взаимно признаване, сключено между ЕС и САЩ през 1998 г., което не функционира добре за всички обхванати сектори. Поради това разходите за оценяване на съответствието могат да са значителни за износа от ЕС, и по-специално в ключови сектори, като тези за машини и оборудване.

               Намаляването на разходите за оценяване на съответствието може да доведе до значителни икономически ползи, особено за малките и средните предприятия (МСП), които са засегнати от тях в по-голяма степен. Поради техния размер, за МСП е често много по-трудно да преодолеят пречките пред търговията, отколкото за по-големите предприятия. Те често не разполагат с необходимия капацитет и/или необходимите ресурси, за да се справят с различията по отношение на изискванията за продуктите и приложимите процедури за оценяване на съответствието, и трудно намират съответната информация. Поради това намаляването на броя на пречките във връзка с оценяването на съответствието би могло да е от съществена полза за извършващите износ МСП в производствените отрасли. Те вероятно ще спечелят пропорционално повече от намаляването на разходите за търговия. Това намаляване на търговските разходи може понякога да е от решаваща роля за вземането на решението за извършване на износ.

                  За улесняване на приемането на резултати от оценяване на съответствието е необходимо международно споразумение, за да се даде възможност при изпълняване на съответните изисквания органите за оценяване на съответствието, които не са установени на територията на ЕС, да издадат сертификат за съответствие на съответния продукт с приложимото законодателство на ЕС. Поради това с настоящата препоръка се предлага започване на преговори със САЩ с цел намаляване на разходите за оценяване на съответствието за стопанските субекти от двете страни на Атлантическия океан чрез постигане на съгласие относно приемането на територията на страната вносител на резултати от оценяване на съответствието, извършено от установени на територията на страната износител органи за оценяване на съответствието съгласно техническите изисквания на страната вносител.

               •Съгласуваност с действащите разпоредби в тази област на политиката

                  Обхватът на настоящата препоръка е ограничен до изпълнението на част от съвместното изявление от 25 юли 2018 г. за подобряване на търговията със стоки чрез улесняване на приемането на резултати от оценяване на съответствието, като същевременно се гарантира запазване в пълна степен на високото ниво на защита. Целта, която е да се улесни търговията и да се намали напрежението в търговията между ЕС и САЩ, е напълно съвместима с Договора за Европейския съюз (ДЕС), в който е заложено, че ЕС следва да насърчава интеграцията на всички страни в световната икономика, включително чрез постепенно премахване на пречките пред международната търговия
                     1
                  .

               •Съгласуваност с други политики на Съюза

                  Препоръката е в съответствие с другите политики на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Правно основание

                  Член 207, параграф 3 и параграф 4, първа алинея във връзка с член 218, параграфи 3 и 4 от Договора за функционирането на Европейския съюз (ДФЕС).

               Субсидиарност (при неизключителна компетентност)

                  Съгласно член 5, параграф 3 от ДЕС принципът на субсидиарност не се прилага в областите, които попадат в изключителната компетентност на ЕС. Общата търговска политика е сред областите, изброени в член 3 от ДФЕС, в които Съюзът разполага с изключителна компетентност. Тази политика включва договарянето на търговски споразумения по реда на, inter alia, член 207 от ДФЕС.

               Пропорционалност

                  Препоръката на Комисията е в съответствие с принципа на пропорционалност и е необходима предвид целта ни за намаляване на напрежението в търговията със САЩ.

               Избор на инструмент

                  Решение на Съвета на Европейския съюз.

               2.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               Последващи оценки/проверки за пригодност на действащото законодателство

                  Не е приложимо.

               •Консултации със заинтересованите страни

                  От 2012 г. насам бяха проведени няколко консултации със заинтересованите страни под формата на изслушвания и срещи за диалог с гражданското общество, за да бъдат обсъдени евентуалните ползи от по-тясно регулаторно сътрудничество между ЕС и САЩ. Тези консултации допълниха откритите дебати, проведени в Европейския парламент и държавите — членки на ЕС, или организирани от тях.

                  В контекста на настоящата препоръка скоро ще бъде започнат нов кръг от консултации със заинтересованите страни относно възможни инициативи за регулаторно сътрудничество със САЩ, който ще се изрази в публикуването на пътна карта, съдържаща стратегия за консултации със заинтересованите страни (с възможност за обратна връзка със заинтересованите страни в рамките на период от четири седмици).

                  Резултатите от консултациите ще бъдат обобщени в кратък обзорен доклад. Комисията ще предостави също така отговор на основните препоръки на заинтересованите страни. Консултацията няма да бъде ограничена до въпроса за оценяването  на съответствието, но ще има за цел също така да се установят други инициативи със САЩ, които биха могли да доведат до значителни ползи, като същевременно се запазят — по възможност повишат — съществуващите нива на защита.

               •Събиране и използване на експертни становища

               При предходните консултативни дейности в периода от 2012 г. насам вече бяха събрани значителни на брой експертни становища за евентуалните ползи от по-тясно сътрудничество между ЕС и САЩ относно оценяването на съответствието (моля, вижте връзките и документите на следния уебсайт:

                  http://trade.ec.europa.eu/doclib/cfm/doclib_section.cfm?sec=146

               ). Тези експертни становища обаче ще бъдат актуализирани в контекста на споменатите по-горе нови консултации със заинтересованите страни.

               •Оценка на въздействието

               Тъй като от политическа гледна точка са наложителни бързи действия, за да се намали напрежението в търговията между ЕС и САЩ, в съответствие със становището на председателя на Комисията след срещата му с президента на САЩ и одобрението на Европейския съвет, дадено по време на неформалното му заседание на 16 май 2018 г. в София, бе решено вместо да се извърши формален процес на оценка на въздействието, да се възприеме по-пропорционален подход, за да се осигури събирането на данни и извършването на консултации със заинтересованите страни. Този пропорционален подход е основателен също така поради това, че се очаква новото споразумение да няма значително икономическо, социално или екологично въздействие, освен ползите от опростяването на оценяването на съответствието за конкретни продуктови сектори.

               •Основни права

                  Препоръката е в съответствие с Договорите за ЕС и с Хартата на основните права на Европейския съюз.

               3.ОТРАЖЕНИЕ ВЪРХУ БЮДЖЕТА

                  Споразумението относно оценяването на съответствието между Съединените щати и Европейския съюз няма да има отрицателно отражение върху бюджета на ЕС. Може да се очаква непряко благоприятно въздействие от нарасналите търговски потоци.

               4.ДРУГИ ЕЛЕМЕНТИ

               •Процедурни аспекти

               Комисията ще води преговорите от името на ЕС. В съответствие с член 218, параграф 4 от ДФЕС се предлага Съветът на Европейския съюз да посочи, че комитетът, с който се провеждат задължителни консултации в хода на преговорите, е комитетът „Търговска политика“.

               Европейският парламент ще бъде информиран на всички етапи от процедурата в съответствие с член 218, параграф 10 от ДФЕС.

               Комисията ще оповести публично настоящата препоръка и приложението към нея непосредствено след тяхното приемане.

               Комисията препоръчва указанията за водене на преговорите да бъдат публично оповестени непосредствено след тяхното приемане от Съвета.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение със Съединените американски щати относно оценяването на съответствието

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и параграф 4, първа алинея във връзка с член 218, параграфи 3 и 4 от него,

               като взе предвид препоръката на Европейската комисия,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори, от името на Европейския съюз, със Съединените американски щати за споразумение относно оценяването на съответствието.

               Член 2

               Преговорите се водят въз основа на съдържащите се в приложението указания на Съвета за водене на преговорите.

               Член 3

               Комисията ще води преговорите в консултация със [наименование на специалния комитет — добавя се от Съвета].

               Член 4

               Настоящото решение и приложението към него се публикуват незабавно след тяхното приемане.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Член 21, параграф 2, буква д) от ДЕС.

    ---documentbreak---

               ЕВРОПЕЙСКА КОМИСИЯ
            Брюксел, 18.1.2019
            COM(2019) 15 final
            ПРИЛОЖЕНИЕ
            към
            Препоръка за Решение на Съвета
            за разрешаване на започването на преговори за споразумение със Съединените американски щати относно оценяването на съответствието

               ПРИЛОЖЕНИЕ

               УКАЗАНИЯ ЗА ДОГОВАРЯНЕ НА СПОРАЗУМЕНИЕ СЪС СЪЕДИНЕНИТЕ АМЕРИКАНСКИ ЩАТИ ОТНОСНО ОЦЕНЯВАНЕТО НА СЪОТВЕТСТВИЕТО

               Естество и обхват на споразумението

               1.Споразумението следва да съдържа единствено разпоредби за оценяването на съответствието между страните.

               2.Споразумението следва да е в пълно съответствие с правилата и задълженията в рамките на Световната търговска организация (СТО).

               3.Споразумението следва да предвижда реципрочни ангажименти относно оценяването на съответствието.

               Цели

               4.Целта на преговорите е да се улесни търговията между ЕС и САЩ чрез установяване на опростени процедури за улесняване на признаването на резултатите от оценяване на съответствието, които потвърждават съответствието на продуктите с техническите регламенти на съответната страна, като същевременно се гарантира пълно запазване на високото ниво на защита.

               Съдържание

               Опростено хоризонтално споразумение за оценяване на съответствието

               5.Страните ще разгледат възможността за въвеждане на по-малко обременяващи изисквания относно оценяването на съответствието въз основа на оценяване на свързания с продукта риск.

               6.Страните следва да изготвят изисквания, които биха позволили страната вносител да приема резултатите от оценяване на съответствието, които потвърждават съответствието с нейните технически регламенти и са издадени от установени на територията на другата страна органи за оценяване на съответствието.

               7.Споразумението следва да включва също така разпоредби, с които да се осигурят подобрени и ефективни процедури и подходи в сектори, за които в момента е установено наличието на пречки, и по-специално в секторите за машини, електротехника и електроника.

               8.Споразумението следва основно да обхваща сектори, за които страната вносител изисква оценяване на съответствието от трета страна, и би следвало да съдържа предварителното условие страните да се споразумеят да упражняват ефективен надзор чрез публичен орган на установените на тяхната територия органи за оценяване на съответствието.

               9.Когато е уместно, в споразумението следва да са посочени връзките му със споразуменията между ЕС и САЩ относно взаимното признаване, които понастоящем са в сила.

               Заключителни разпоредби

               10.Със споразумението следва да се установи институционална структура, с която да се гарантира неговото прилагане.

               11.Споразумението следва да съдържа разпоредби за прекратяването му и/или за (частично) спиране на действието му.

               12.Текстът на споразумението на всички официални езици на ЕС следва да е с еднаква автентичност и трябва да съдържа езикова клауза за тази цел.